b'\n_START_ARTICLE_\nMorskogen\n_START_PARAGRAPH_\nMorskogen ligger i Akershus, p\xc3\xa5 den \xc3\xb8stre bredden av Mj\xc3\xb8sa og grenser til Hedmark. Navnet kommer av det gamle navnet p\xc3\xa5 Mj\xc3\xb8sa, Mjors - og betyr alts\xc3\xa5 "Mj\xc3\xb8s-skogen". Folke-etymologien har foresl\xc3\xa5tt "Mord-skogen" fordi endel overfall har skjedd langs veien der._NEWLINE_P\xc3\xa5 Morskogen bor det rundt 150 mennesker. Det er flere hytter/fritidsboliger i omr\xc3\xa5det. Morskogen er av de mest naturskj\xc3\xb8nne og attraktive omr\xc3\xa5dene langs Mj\xc3\xb8sa. Her finner vi landbruk og kulturlandskap som av fagmyndigheter er foresl\xc3\xa5tt vernet._NEWLINE_Morskogen var under angrepet p\xc3\xa5 Norge i 1940 \xc3\xa5sted for kamper mellom tyske og norske styrker._NEWLINE_I moderne tider er Morskogen best kjent for \xc3\xa5 ligge like ved E6 med uvanlig h\xc3\xb8y frekvens av d\xc3\xb8dsulykker. Det foreligger vedtak om en tunnelstrekning p\xc3\xa5 2,3 km forbi Morskogen for jernbane og veg som gir en stor milj\xc3\xb8messig forbedring. Bakgrunnen er behovet for \xc3\xa5 l\xc3\xb8se problemer med trafikksikkerhet og framkommelighet p\xc3\xa5 stamvegen, og sikre bedre kapasitet p\xc3\xa5 en av hovedstrekningene i det nasjonale jernbanenettet. Planene gjelder utvidelse av E6 og nytt dobbeltspor for Dovrebanen. Som f\xc3\xb8lge av dette vil hensynet til kulturmilj\xc3\xb8et/kulturlandskapet, naturtyper, n\xc3\xa6rmilj\xc3\xb8/friluftsliv og lokalsamfunn ivaretaes p\xc3\xa5 en god m\xc3\xa5te. Tilgjengeligheten til strandsonen i omr\xc3\xa5det vil vesentlig forbedres._NEWLINE_Dovrebanen passerte tidligere Morskogen og Morskogen stasjon, men traseen er n\xc3\xa5 lagt utenom stedet. I perioden 1941 - 1945 var ordf\xc3\xb8rer i S\xc3\xb8r-Fron, Egil Hern\xc3\xa6s, stasjonsmester ved Morskogen stasjon.'